ওয়েব ডেস্ক : খাস কলকাতায় কাউন্সিলরের মদতে প্রোমোটাররাজের অভি‌যোগ। অভি‌যোগ, প্রোমোটারের উদ‌্যোগে পুলিশি মদতে রাতারাতি ভেঙে ফেলা হয়েছে দোতলা বাড়ি। শুক্রবার রাতে বাড়ি ভাঙার পর থেকে সহায় সম্বলহীন বাড়ির মালিক-সহ ১২ ঘর ভাড়াটে।  ৮২ নম্বর বেলেঘাটা মেইন রোডের ওই বাড়িতে ১২ ঘর ভাড়াটে নিয়ে থাকতেন মালিক কল্যাণ বিশ্বাস। শুক্রবার রাতে বাড়িতে চড়াও হয় প্রায় ১০০ দুষ্কৃতী। অভি‌যোগ, দরজা ভেঙে বাড়িতে ঢোকে তারা। জানানো হয়, রাতেই ভাঙা হবে ওই বাড়ি। মাথায় আকাশ ভেঙে পড়ে বৃদ্ধ কল্যাণবাবুর। অভি‌যোগ, ঘটনাস্থলে হাজির ছিলেন স্থানীয় ৩৩ নম্বর ওয়ার্ডের কাউন্সিলর পবিত্র বিশ্বাস। তাঁর মদতেই ভাঙা হয় বাড়িটি। স্থানীয় থানার ওসি ঘটনাস্থলে হাজির থাকলেও বাধা দেননি তিনি। কল্যাণবাবুর গর্ভবতী পুত্রবধূ-সহ পরিবারের সদস্যদের অন্যত্র সরিয়ে দেয় পুলিশ। পরিবারের দাবি, বৈধ নথি থাকলেও কোনও কথাই শোনেননি কাউন্সিলর ও ওসি। কাউন্সিলর পবিত্র বিশ্বাসের পালটা দাবি, ওই বাড়িটি দীর্ঘদিন পরিত্যক্ত অবস্থায় ছিল। চোর-ডাকাতের আখড়া হয়ে উঠেছিল বাড়িটি। তাই স্থানীয়দের দাবি মেনে বাড়িটি ভাঙা হয়েছে। ঘটনায় প্রতিক্রিয়া মেলেনি ওসির।